
Parlamentul României

Camera Deputaţilor                                                                                                          
	Comisia pentru apărare, ordine

publică şi siguranţă naţională

Nr.32/897/2007


	                                    Bucureşti, 07.02.2008 

                          Pl x. 804/2007


RAPORT 
asupra propunerii legislative pentru modificarea lit. a) a alin. (1) al art.73 din Legea nr. 295/2004 privind regimul armelor şi muniţiilor
1. În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională a fost sesizată spre dezbatere pe fond cu propunerea legislativă pentru modificarea lit. a) a alin. (1) al art.73 din Legea nr. 295/2004 privind regimul armelor şi muniţiilor, trimisă cu adresa nr. Pl.x. 804 din 28 noiembrie 2007 şi înregistrată cu nr.32/897 din 29.11.2007. 

Consiliul Legislativ, cu nr. 904/06.07.2007, a avizat negativ iniţiativa legislativă.
Comisia pentru agricultură, silvicultură, industrie alimentară şi servicii specifice, cu nr. 24/638 din 11.12.2007 a avizat favorabil propunerea legislativă. 

Comisia juridică, de disciplină şi imunităţi, cu nr. P.l.x 804 din 10.12.2007 a avizat negativ propunerea legislativă. 

Guvernul, prin punctul său de vedere, trimis cu adresa nr. 1822 din 19.07.2007, nu susţine adoptarea acestei iniţiative legislative.

Propunerea legislativă urmăreşte modificarea lit. a) a alin. (1) al art. 73 din Legea nr. 295/2004, în sensul că, Regia Naţională a Pădurilor - ROMSILVA şi unităţile sale subordonate să poată deţine şi folosi, pe lângă armele de foc cu destinaţie utilitară, şi arme de vânătoare pentru exercitarea atribuţiilor de serviciu.
2. Iniţiativa legislativă face parte din categoria legilor organice, potrivit prevederilor     art. 73 din Constituţia României, republicată.
3. Potrivit prevederilor art. 75 alin. (1) din Constituţia României, republicată, şi ale       art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională.

4. Senatul a respins propunerea legislativă în şedinţa din 12 noiembrie 2007.

5. La dezbateri au participat, în conformitate cu prevederile art. 54 şi 55 din Regulamentul Camerei Deputaţilor, republicat: domnii cms. şef Isac Stelian din Inspectoratul General al Poliţiei Române şi Alexandru Mircea, secretar general adjunct al Ministerului Internelor şi Reformei Administrative. 

6. La lucrări au fost prezenţi 21 deputaţi din totalul de 24 de membri ai Comisiei.

În urma dezbaterilor, în şedinţa din 5 februarie 2008 membrii Comisiei, cu 20 de voturi pentru şi o abţinere, au hotărât să propună Plenului Camerei Deputaţilor respingerea propunerii legislative pentru modificarea lit. a) a alin. (1) al art.73 din Legea  nr. 295/2004 privind regimul armelor şi muniţiilor, întrucât, art. 2 pct. III poz. 5 din legea propusă spre modificare defineşte armele de vânătoare şi prevede explicit destinaţia lor, aceea a practicării vânătorii. Astfel, Comisia apreciază că aceste arme nu pot fi folosite în alt scop decât acela reglementat prin lege.  
Preşedinte, 

Costică Canacheu 

Către

BIROUL PERMANENT
AL CAMEREI  DEPUTAŢILOR
Vă înaintăm, alăturat, RAPORTUL asupra propunerii legislative pentru modificarea lit. a) a alin. (1) al art.73 din Legea nr. 295/2004 privind regimul armelor şi muniţiilor, trimisă cu adresa nr. Pl.x. 804 din 28 noiembrie 2007 şi înregistrată cu nr.32/897 din 29.11.2007

În raport cu obiectul şi conţinutul acesteia, propunerea legislativă face parte din categoria legilor organice.

Preşedinte, 

Costică Canacheu 

